[Foto’s] 32 skoliere sterf in busongelukMinstens 35 mense is Saterdag, 6 Mei 2017 in ‘n busongeluk in Tanzanië dood. Foto: Xinhua Die South African National Civic Organisation (Sanco) het Sondag sy medelye teenoor die families van 32 Tanzaniese skoolkinders uitgespreek wat Saterdag in ŉ busongeluk dood is. Minstens 35 mense is dood nadat ŉ bus Saterdag naby die Mlela-rivier in die Meatu-distrik in die noordelike deel van Tanzanië beheer verloor en by ŉ wal afgerol het. Charles Mkumbo, die polisie se streeksbevelvoerder in die gebied, het gesê die bus het skoliere van ŉ laerskool in Arusha na ŉ eksamen vervoer toe die ongeluk gebeur het. Volgens owerhede is twee onderwysers en die busbestuurder ook oorlede. Beseerdes word behandel nadat hulle betrokke was by ŉ busongeluk in die noorde van Tanzanië wat die lewens van 35 mense geëis het. Foto: Xinhua Die ongeluk het gebeur op dieselfde dag wat ŉ begrafnis in Verena, Mpumalanga, gehou is vir 17 van die 20 mense wat op 21 April gesterf het nadat ŉ minibus teen ŉ vragmotor op die R25-pad buite Bronkhorstspruit gebots het. Jabu Mahlangu, Sanco se nasionale woordvoerder, het gesê die tekort aan betroubare openbare vervoerstelsels dra daartoe by dat die Afrika-lande steeds die hoogste padsterftesyfers ter wêreld het. “Skoliere op die kontinent word geviktimiseer deur die feit dat die sogenaamde dekade van aksie ter ondersteuning van padveiligheid (2011 tot 2020) in gedrang gebring word deur owerhede wat versuim om op te tree,” het Mahlangu gesê. “Agentskappe wat nie aan hul mandaat om sterftes op openbare paaie te verminder, voldoen nie, moet geherstruktureer en geherposisioneer word om proaktief op te tree.” Tanzanië se president, John Magufuli, het ook ŉ boodskap van medelye aan die families van die slagoffers gestuur.